《怀赵府录》
宋代·释居简

知义称仲子，义岂仲子明。康章果何事，其如通国人。

国人眼芒羊，眇视终不亲。悠悠鹿为马，扰扰丹成青。

轲岂好辩哉，隐若不得平。斥矫如斥羊，子孝俾孝信。

高风既偃草，雄辩如建瓴。真固易为赝，赝亦难逃真。

至今百世下，粲粲日与星。向来宣城掾，赵擅梁楚声。

束书甫言归，议者纷而纭。番腾巧如织，萋菲骈相新。

老我若病瘖，不觉勇自鸣。掾自仙源来，世袭清流盟。

家法凛雪霜，厥绪方振振。诸父相颉颃，渭阳更轮囷。

佞贤决雄雌，霄壤与渭泾。轲死虽无传，此舌死不泯。

不与智者道，此道谁商评。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。